**Obrazloženje**

Nacrta prijedloga Pravilnika o izmjenama i dopuni Pravilnika o korištenju sredstava spomeničke rente za provođenje Programa sanacije i obnove pročelja i krovova građevina na području zaštićene Urbanističke cjeline grada Rijeke

Zakonom o zaštiti i očuvanju kulturnih dobara ("Narodne novine" broj 69/99, 151/03, 157/03,100/04, 87/09, 88/10, 61/11, 25/12, 136/12, 157/13, 152/14, 98/15, 44/17, 90/18, 32/20, 62/20 i 117/21), člancima 114., 114a. i 114b., regulirana su pitanja vezana za spomeničku rentu, propisivanjem sustava određivanja i ubiranja iste. Prihod od spomeničke rente može se koristiti isključivo za zaštitu i očuvanje kulturnih dobara, a 60% istog uplaćuje se u korist grada na području koje je renta ubrana.

Radi korištenja gore navedenih sredstava, Gradsko vijeće Grada Rijeke donijelo je Pravilnik o korištenju sredstava spomeničke rente za provođenje Programa sanacije i obnove pročelja i krovova građevina na području zaštićene Urbanističke cjeline grada Rijeke („Službene novine Primorsko-goranske županije“ broj 6/10) te Pravilnik o izmjenama i dopunama Pravilnika o korištenju sredstava spomeničke rente za provođenje Programa sanacije i obnove pročelja i krovova građevina na području zaštićene Urbanističke cjeline grada Rijeke („Službene novine Grada Rijeke“ broj 3/14) - u daljnjem tekstu: Pravilnik.

Pravilnikom se utvrđuju uvjeti i mjerila za sufinanciranje Programa sanacije i obnove pročelja i krovova na području zaštićene Urbanističke cjeline grada Rijeke (u daljnjem tekstu: Program), postupak i tijela za donošenje Liste prioriteta te način praćenja izvršenja Programa.

Od 2006. godine, kada je objavljen prvi poziv vlasnicima građevina u zaštićenoj urbanističkoj cjelini grada Rijeke i građevina pojedinačno registriranih kao kulturno dobro, u Rijeci je obnovljeno 59 pročelja i krovova zgrada, u iznosu od 23.112.847,02 kn, a trenutno je u obnovi i 60. pročelje zgrade na adresi Laginjina 19, u koje je do sada utrošeno u 2021. godini 111.410,50 kn od ukupno ugovorenog iznosa sufinanciranja od 835.568,80 kn s PDV-om.

Naime, 2020. godine, uslijed COVID-19 pandemije i radi mjera pomoći gospodarstvu, donesena je odluka o odgodi plaćanja spomeničke rente te je Grad Rijeka donio odluku o neraspisivanju Javnog poziva vlasnicima i suvlasnicima građevina na području zaštićene Urbanističke cjeline grada Rijeke za korištenje sredstava spomeničke rente (u daljnjem tekstu: Javni poziv) za 2021. godinu.

Nakon donošenja Proračuna i Plana raspodjele sredstava spomeničke rente u 2021. godini, odgođena je provedba Programa te donesena odluka o nastavku programa s Liste prioriteta za 2019. i 2020. godinu.

Program Laginjina 19 započeo je u 2021. godini i nastavlja se u 2022. godini, za što je osigurano 800.000,00 kn u Proračunu Grada Rijeke.

U projekcijama Proračuna Grada Rijeke, u 2023. i 2024. godini predviđen je iznos od 2.800.000,00 kn za realizaciju Programa.

Kako bi se Program nastavio realizirati, a vezano uz trenutne okolnosti povećanja cijena na tržištu, predlažu se izmjene i dopuna Pravilnika.

**Obrazloženje odredbi predloženih izmjena i dopune Pravilnika**

**Uz članak 1.**

Odredbom se predlaže dopuniti članak 4. Pravilnika, na način da se utvrđuje mogućnost podnositelja prijave da ostvari sufinanciranje po Programu za obnovu jedne građevine jedanput u osam godina. Predloženom izmjenom omogućilo bi se što većem broju prijavitelja da ostvare pravo na sufinanciranje po Listi prioriteta.

**Uz članak 2.**

Navedena odredba, kojom se predlaže izmjena u članku 9. Pravilnika, propisuje maksimalan iznos sufinanciranja od strane Grada Rijeke, koji ovisi o zoni i stupnju konzervatorske zaštite građevine. Tako se za građevine unutar A-zone i građevine koje su pojedinačno zaštićene predviđa sufinanciranje 50% troškova, a maksimalno u iznosu od 500.000,00 kn, a za građevine unutar B-zone i C-zone se predviđa sufinanciranje 40% troškova, a maksimalno u iznosu od 400.000,00 kn.

Navedena odredba, kojom se propisuje maksimalan iznos sufinanciranja, uvodi se s ciljem da se što većem broju korisnika omogući raspodjela proračunskih sredstava namijenjenih za tu svrhu.

Dodatno, s obzirom na okolnost poremećaja na tržištu koje je izazvalo povećanje cijena građevinskog materijala i proizvoda, predlaže se, u cilju zaštite Proračuna Grada Rijeke od utjecaja poremećaja cijena građevinskih materijala i proizvoda na tržištu, da u iznos sufinanciranja ne ulaze moguća povećanja cijena građevinskog materijala i proizvoda koja mogu proizaći iz ugovora o izvođenju radova.

Iznos sufinanciranja troškova jediničnih cijena određen ugovorom o sufinanciranju i troškovnikom radova ostao bi fiksan i nepromijenjen za cijelo vrijeme trajanja ugovora o sufinanciranju programa sanacije i obnove pročelja i krova do njegovog okončanja.

Budući da je Izmjenama pravilnika iz 2014. godine izmijenjena odredba članka 9., zbog bolje preglednosti i lakšeg praćenja, ista se predlaže izmijeniti u cijelosti.

**Uz članak 3.**

Člankom 3. predlaže se izmjena stavka 2. članka 11. Pravilnika, odnosno predviđa se raspisivanje Javnog poziva svake tri godine.

Javni poziv bi se raspisivao svake tri godine, u pravilu u mjesecu ožujku. U navedenom roku od tri godine se očekuje da se programi sa Liste prioriteta i realiziraju. Odredba omogućuje da se prijaviteljima da dulji rok za realizaciju programa u uvjetima otežanih okolnosti na tržištu, a vezano je za rok važenja Liste prioriteta.

**Uz članak 4.**

Člankom 4. mijenja se članak 16. stavak 2. Pravilnika, kako bi se Lista prioriteta donijela za razdoblje od tri godine i uskladila s rokom trajanja Javnog poziva, sukladno izmjenama iz članka 3. ovoga prijedloga.

**Uz članak 5.**

Člankom se propisuje da će se postupci započeti po odredbama Pravilnika o korištenju sredstava spomeničke rente za provođenje Programa sanacije i obnove pročelja i krovova građevina na području zaštićene Urbanističke cjeline grada Rijeke („Službene novine Primorsko-goranske županije“ broj 6/10 i „Službene novine Grada Rijeke“ broj 3/14) dovršiti prema odredbama tog Pravilnika.

**Uz članak 6.**

Člankom se propisuje stupanje na snagu Pravilnika, na način da isti stupa na snagu osmoga dana od dana objave u „Službenim novinama Grada Rijeke“.